Loviisan Harjurinteen koulun läheisyydessä parkissa olleesta autosta varastettiin 11-viikkoinen alaskanmalamuutinpentu sunnuntaina. Perheen huoli on suuri.

Parviaisten perhe oli poistunut klo 16–17 katsomaan perheen 5-vuotiaan tyttären tanssiopiston näytöstä ja kun he palasivat takaisin pentua ei ollut enää missään. He olivat käyttäneet koiran lenkillä ennen näytöstä ja jättäneet sen auton nukkumaan.

– Kun tulimme takaisin, ihmettelin, kun auton ovet eivät olleet lukitussa asennossa. Avasin ovet ja laitoin tytön sisään, ja tämä alkoi etsiä koiraa. Sitten huomasin, että takaikkuna toiselta puolelta lyöty sisään, ja koira kadonnut, äiti Essi Parviainen kertoo.

Hän soitti saman tien poliisit paikalle ja teki rikosilmoituksen. Muihinkin lähistön autoihin oli murtauduttu.

– Kyllä olisivat mieluummin vieneet auton ja kaikki tavarat, kunhan olisivat koiran jättäneet siihen. Se oli ihan perheenjäsen eikä törkeämpää voi olla, äiti suree.

Kaipaamaan jäi erityisesti 5-vuotias tyttö, joka uskoo nyt, että joulupukki haki koiran pois, kun oli sen vasta kaksi viikkoa sitten tuonut.

– Lapset odottavat koiraa kotiin ja uskovat, että poliisi kyllä löytää. Helpotti kun tyttö näki että poliisi kävi paikalla ottamassa tiedot ja lähti etsimään koiraa vakavissaan. Äiti sen sijaan pelkää täällä kuollakseen, Parviainen murehtii.

Äiti pelkää eniten, että koiran varastanut menee paniikkiin ja jättää pennun heitteille.

– Kunhan se tulisi turvallisesti kotiin. Saa ottaa yhteyttä nimettömänäkin. Kaikki vähäisimmät vihjeet otetaan ilolla vastaan. Huoli on kova.

Vihjeitä voi soittaa suoraan Essi Parviaiselle numeroon 04578736979.

Itä-Uudenmaan poliisilaitokselta vahvistetaan, että koirasta on tehty rikosilmoitus.